Document ID: 32005D0768

32005D0768
L 290/27
JURNALUL OFÍCIAL AL UNIUNII EUROPENE
DECIZIA COMISIEI
din 28 octombrie 2005
de modificare a Deciziei 2001/618/CE pentru a include departamentul francez Ain pe lista regiunilor indemne de boala Aujeszky
[notificată cu numărul C(2005) 4178]
(Text cu relevanță pentru SEE)
(2005/768/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de sănătate animală care afectează schimburile intracomunitare cu bovine și porcine (1), în special articolul 10 alineatul (2),
întrucât:
(1)
Garanțiile suplimentare necesare în cadrul schimburilor comerciale intracomunitare cu porci privind boala Aujeszky și listele teritoriilor statelor membre indemne de respectiva boală și în care au fost instituite programe autorizate de eradicare a bolii sunt stabilite în Decizia 2001/618/CE a Comisiei din 23 iulie 2001 privind garanțiile suplimentare în legătură cu boala Aujeszky în schimburile comerciale intracomunitare cu porci, de stabilire a criteriilor de furnizare a informațiilor despre respectiva boală și de abrogare a deciziilor 93/24/CEE și 93/244/CEE (2).
(2)
Un program de eradicare a bolii Aujeszky se aplică în Franța de mai mulți ani, iar departamentul Ain se numără printre regiunile care au instituit un program autorizat de eradicare a bolii Aujeszky.
(3)
Franța a prezentat Comisiei, în ceea ce privește statutul de regiune declarată indemnă de boala Aujeszky, documentele justificative care demonstrează eradicarea bolii Aujeszky în departamentul Ain.
(4)
Prin urmare, Decizia 2001/618/CE trebuie modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Decizia 2001/618/CE se înlocuiesc cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 28 octombrie 2005.

Labels: 10
0
3
6
18